વર્ષમાં કોઇ એક દિવસ કોઇ એક ખાસ પ્રસંગનું નામ આપીને ઉજવવાનો ચાલ આપણે ત્યાં પશ્ચિમના દેશોના અનુકરણે શરુ થયો છે. મૂળ તો ‘યુનો’ (અનેક દેશોનું વૈશ્વિક સંગઠન) આ વિચારનું પ્રેરક છે. એના અનુષંગે વિશ્વમાં ઘણા બધા દિવસો (Days) ઉજવવામાં આવે છે, પણ એમાંથી આપણને માંડ એક કે બે જ દિવસો યાદ રહે છે. જો કે, આપણો વાંક નથી. જે આપણને સ્પર્શે, આપણી લાગણીઓને ઝંકૃત કરે એ જ આપણને યાદ રહે છે. આમ જોવા જઇએ તો આપણી સંસ્કૃતિ માટે આ સાવ નવું નથી, દિવાળી પછીના વળતા દિવસના નવા વર્ષના પ્રારંભના દિવસ પડવાનો દિવસ આપણે ત્યાં પરાપૂર્વથી વડીલવંદનાનો દિવસ સ્થાપિત થઇ ચુક્યો છે. જૈન સમાજમાં પણ સંવત્સરી પછી આવી જ પરંપરા ‘મિચ્છામી દુક્કડમ’ (ક્ષમાપના)ની છે.